b'\n_START_ARTICLE_\nAlgirdas Gamziukas\n_START_PARAGRAPH_\nAlgirdas Gamziukas (g. 1958\xc2\xa0m. rugpj\xc5\xab\xc4\x8dio 18 d. Kaune)\xc2\xa0\xe2\x80\x93 muziejininkas, aviacijos istorikas.\n_START_SECTION_\nBiografija\n_START_PARAGRAPH_\n1965\xe2\x80\x931973\xc2\xa0m. mok\xc4\x97si Kauno 2-oje a\xc5\xa1tuonmet\xc4\x97je mokykloje, 1973\xe2\x80\x931976\xc2\xa0m. Kauno Komjaunimo vidurin\xc4\x97je mokykloje (dabar\xc2\xa0\xe2\x80\x93 Kauno Au\xc5\xa1ros gimnazija), 1976\xe2\x80\x931982\xc2\xa0m. Kauno politechnikos instituto (dabar\xc2\xa0\xe2\x80\x93 Kauno technologijos universitetas) Radioelektronikos fakultete. Radijo in\xc5\xbeinierius._NEWLINE_1982\xe2\x80\x931990\xc2\xa0m. dirbo Kauno valstybiniame istorijos (dabar\xc2\xa0\xe2\x80\x93 Vytauto Did\xc5\xbeiojo karo) muziejuje vyresniuoju moksliniu bendradarbiu, sektoriaus, skyriaus ved\xc4\x97ju, direktoriaus pavaduotoju. 1990\xe2\x80\x931995\xc2\xa0m. Lietuvos technikos muziejaus, 1995\xe2\x80\x931999\xc2\xa0m. Lietuvos aviacijos muziejaus direktorius, 1999\xe2\x80\x932000\xc2\xa0m. vyresnysis muziejininkas. 2000\xc2\xa0m. suteiktas Lietuvos kariuomen\xc4\x97s atsargos vyresniojo leitenanto karinis laipsnis._NEWLINE_1991\xe2\x80\x931999\xc2\xa0m. \xc4\xafk\xc5\xabr\xc4\x97 ir vadovavo leidyklai \xe2\x80\x9ePlieno sparnai\xe2\x80\x9c. 1992\xe2\x80\x931998\xc2\xa0m. Lietuvos aviacijos muziejaus metra\xc5\xa1\xc4\x8dio \xe2\x80\x9ePlieno sparnai\xe2\x80\x9c redaktorius. 2000\xe2\x80\x932012\xc2\xa0m. Lietuvos kariuomen\xc4\x97s Karini\xc5\xb3 oro paj\xc4\x97g\xc5\xb3 \xc5\xa1tabo archyvaras. Nuo 2012\xc2\xa0m. lapkri\xc4\x8dio 5 d. Kauno apskrities (nuo 2017\xc2\xa0m.\xc2\xa0\xe2\x80\x93 Kauno regioninio valstyb\xc4\x97s) archyvo specialistas._NEWLINE_1986\xe2\x80\x931992\xc2\xa0m. Lietuvos paminkl\xc5\xb3 apsaugos ir kra\xc5\xa1totyros draugijos Centro tarybos Technikos paminkl\xc5\xb3 apsaugos mokslin\xc4\x97s metodin\xc4\x97s tarybos narys, Lietuvos in\xc5\xbeinieri\xc5\xb3 s\xc4\x85jungos ir Lietuvos aeroklubo atk\xc5\xabrimo, Lietuvos aviatori\xc5\xb3 ir Lietuvos muziejinink\xc5\xb3 s\xc4\x85jung\xc5\xb3 steigimo iniciatyvini\xc5\xb3 grupi\xc5\xb3, Lietuvos kult\xc5\xabros fondo Kauno tarybos, Lietuvos aviatori\xc5\xb3, Lietuvos in\xc5\xbeinieri\xc5\xb3, Lietuvos muziejinink\xc5\xb3 s\xc4\x85jung\xc5\xb3 taryb\xc5\xb3 narys. 1988\xe2\x80\x931989\xc2\xa0m. temini\xc5\xb3 informacij\xc5\xb3 \xe2\x80\x9eAviamodelizmas\xe2\x80\x9c ir \xe2\x80\x9eLietuvos oreivis\xe2\x80\x9c redkolegij\xc5\xb3 narys. 1986\xe2\x80\x931989\xc2\xa0m. Lietuvos televizijos viktorinos \xe2\x80\x9e10x10\xe2\x80\x9c Kauno komandos narys. Nuo 1994\xc2\xa0m. Lietuvos atsargos karinink\xc5\xb3 s\xc4\x85jungos narys._NEWLINE_Skait\xc4\x97 prane\xc5\xa1imus tarptautin\xc4\x97se technikos istorik\xc5\xb3 (1988\xc2\xa0m., Ni\xc5\xbenij Tagilas, Rusija), moksl\xc5\xb3 istorik\xc5\xb3 (1991\xc2\xa0m., Vilnius) bei aviacijos specialist\xc5\xb3 (1997\xc2\xa0m. ir 1998\xc2\xa0m., Vilnius) konferencijose. 1985\xe2\x80\x931996\xc2\xa0m. organizavo konferencijas muziejininkyst\xc4\x97s ir technikos istorijos klausimais Kauno valstybiniame istorijos ir Lietuvos aviacijos muziejuose, ruo\xc5\xa1\xc4\x97 spaudai j\xc5\xb3 prane\xc5\xa1im\xc5\xb3 tezi\xc5\xb3 rinkinius. 1985\xe2\x80\x932005\xc2\xa0m. Kauno valstybiniame istorijos ir Lietuvos aviacijos muziejuose bei Karini\xc5\xb3 oro paj\xc4\x97g\xc5\xb3 \xc5\xa1tabe \xc4\xafreng\xc4\x97 a\xc5\xa1tuonias stacionarias parodas.\n_START_SECTION_\nK\xc5\xabryba\n_START_PARAGRAPH_\nParuo\xc5\xa1\xc4\x97 spaudai Simo Stanai\xc4\x8dio (1992\xc2\xa0m.), Leonardo Pesecko (1992\xc2\xa0m.), Jono Pyragiaus (1993\xc2\xa0m.), Jono Mik\xc4\x97no (1994\xc2\xa0m.), Mato Krygerio (1994\xc2\xa0m.), Vytauto Dovydai\xc4\x8dio (1994\xc2\xa0m.), Stasio Baip\xc5\xa1io (1995\xc2\xa0m.) atsiminim\xc5\xb3 knygas. Lietuvos ir u\xc5\xbesienio spaudoje paskelb\xc4\x97 vir\xc5\xa1 \xc5\xa1imto straipsni\xc5\xb3. Bendradarbiavo Visuotin\xc4\x97je lietuvi\xc5\xb3 enciklopedijoje, enciklopedijoje \xe2\x80\x9eLietuva\xe2\x80\x9c, \xe2\x80\x9eKupi\xc5\xa1k\xc4\x97n\xc5\xb3 enciklopedijoje\xe2\x80\x9c. Sudar\xc4\x97 Lietuvos kariuomen\xc4\x97s Karini\xc5\xb3 oro paj\xc4\x97g\xc5\xb3 kalendorius 2006\xc2\xa0m. (pirmasis Lietuvoje aviacijos istorijai skirtas kalendorius), 2007\xc2\xa0m., 2009\xc2\xa0m., 2010\xc2\xa0m., 2011\xc2\xa0m., 2012\xc2\xa0m._NEWLINE_Konsultavo aviacijos istorijai skirtus TV filmus k\xc5\xabrusius re\xc5\xbeisierius Vald\xc4\x85 Babaliausk\xc4\x85, Vidmant\xc4\x85 Puplausk\xc4\xaf, Gra\xc5\xbein\xc4\x85 Sviderskyt\xc4\x99, Broni\xc5\xb3 Tala\xc4\x8dk\xc4\x85, Henrik\xc4\x85 Vaitiek\xc5\xabn\xc4\x85. Recenzavo Nijol\xc4\x97s Dari\xc5\xabt\xc4\x97s-Ma\xc5\xa1tarien\xc4\x97s, Gintauto Deksnio, Vytauto Dovydai\xc4\x8dio, Alvydo Kazakevi\xc4\x8diaus, Remigijaus Nau\xc5\xbeemio, Gy\xc4\x8dio Ramo\xc5\xa1kos, Vytauto Striu\xc5\xbeo, Gra\xc5\xbeinos Sviderskyt\xc4\x97s, Jono Vai\xc4\x8denonio knygas.\n_START_SECTION_\nApdovanojimai\n_START_PARAGRAPH_\n1996\xc2\xa0m. u\xc5\xbe nuopelnus Lietuvos aviacijai apdovanotas Dariaus ir Gir\xc4\x97no medaliu, 2003\xc2\xa0m. Lietuvos kariuomen\xc4\x97s Karini\xc5\xb3 oro paj\xc4\x97g\xc5\xb3 atminimo medaliu ir S. Dariaus ir S. Gir\xc4\x97no skryd\xc5\xbeio per Atlant\xc4\x85 70-me\xc4\x8dio atminimo medaliu, 2009\xc2\xa0m. Kauno miesto savivaldos 600\xc2\xa0m. jubiliejaus pasidabruotu atminimo medaliu, 2010\xc2\xa0m. Lietuvos aviacijos muziejaus Antano Gustai\xc4\x8dio medaliu.'